en en en en cs de en it de en en de pl fi de en en en en en en en en en en en en en en en en id en en en de en fr en en en en en en en en en en en en en en en en en lv en en en en en gu de gu gu gu gu gu ko gu gu gu gu ko gu gu gu gu gu gu ko en gu gu gu gu gu gu ko en gu gu gu gu gu gu en en nb en en pa en en en en en en en en en es ckb en en en en en en en en en en en it en de en en de en en en en en en en en en en en en en en en en en en en en en en en en en
Idam Trutiyam by Vinod Bhatt in Sunday Bhaskar
યુધિષ્ઠિરનો કૂતરો દુર્યોધન સામે જોઈને ભસેલો?
Vinod Bhatt | Jun 03, 2017, 21:44 PM IST
લોકશાહીમાં માણસને વાણી-સ્વાતંત્ર્યનો અધિકાર સરકારે આપેલો છે એ રીતે કૂતરાને બીજા કૂતરા સામે ભસવાનો અધિકાર અપાયો હોય એવું લાગતું નથી. કિસ્સો દહેરાદૂનનો છે. સૈન્યનો એક મેજર પોતાના પાળેલા કૂતરાને લઇને ફરવા જતો હતો.
એ વખતે એક લેફ્ટેનન્ટ કર્નલ ત્યાં રઝળતા કૂત્તાઓને ખવડાવી રહ્યો હતો. કદાચ આ કૂત્તાઓને લાગ્યું હશે કે આ ખંડણીખોર શ્વાન અમારા  અન્ન પર તરાપ મારવા આવ્યો છે એટલે એ કૂતરાઓ મેજરના શ્વાન સામે જોઇ જોરથી ભસવા લાગ્યા. મેજરના શ્વાને સામે ભસવાને બદલે પોતાના બોસ સામે ફરિયાદી નજરે જોયું. આ ભસવાના મુદ્દે મેજર અને લેફ્ટેનન્ટ કર્નલ એક બીજા સામે કૂત્તા કરતાંય મોટા અવાજે ઘૂરકવા માંડ્યા.
થોડો સમય ઘૂરકીને થાકી જવાથી એ બહાદુર મેજરે લોખંડનો સળિયો લઇ રસ્તે રઝળતાં એ કૂતરાઓ પર નિર્દયતાથી તૂટી પડ્યો ને ત્રણે ત્રણ કૂતરાંઓને તેણે હણી નાખ્યાં. પોતે જેને જન્મસિદ્ધ અધિકાર માનતા હતા એ કૂતરા ભસવાને કારણે મરણને શરણ થયા.
(બોધ: કોઇપણ કૂતરાએ બીજા કૂત્તા સામે જોઇ ભસતાં પહેલાં, તેનો માલિક કોણ છે એ જાણી લેવું હિતાવહ છે.)
[2] રસ્તે રખડતાં ‘સ્ટેટસ’ વગરનાં કૂતરાં મારા પપી ડોગ સામે ભસી જાય એ તો કેમ ચાલે? એવી માનસિકતા રસ્તે ચાલતા ઘણા કૂત્તાપાલકો ધરાવતા હોય છે, તે એટલે સુધી કે કેટલીકવાર તો ખબર પડતી નથી કે કોણ કોને ફરવા લાવ્યું છે. સાંકળ બેમાંથી કોના ગળામાં હોવી જોઇએ એવો વિચાર ક્યારેક આવી જાય ખરો.
આવી જ એક કૂતરી પણ ગોરા કુટુંબ માટે પ્રતિષ્ઠાનો પ્રશ્ન બની ગઇ હતી. વાત થોડી વિચિત્ર છે. જ્હોનિસબર્ગમાં નાતાલના દિવસે એક ગોરા માલિકની કૂતરી સાથે તેના સાખપાડોશી એક બ્લેક અર્થાત્ હબસી માલિકના કૂત્તાએ પ્રેમ કર્યો, એકબીજાનું મોઢું ચાટ્યું. બંને એકબીજાને વહાલી કરવા માંડ્યાં. એમાં તો જાણે આકાશ તૂટી પડ્યું હોય તેમ આ દૃશ્ય જોતાં જ ગોરો ગુસ્સાથી ધ્રૂજવા માંડ્યો. ઘરમાંથી રિવોલ્વર લઇ બહાર ધસી આવ્યો.
પોતાની આબરૂ પર પાણી ફેરવવા બદલ વહાલી ડોગી કે બ્લેકના કૂત્તા પર ગોળી છોડવાને બદલે પેલા બ્લેક પર જ ગોળી છોડી તેને પતાવી દીધો. ચામડીભેદ તો ક્યાં નથી! ધોળાની કૂતરી જોડે પ્રેમ કરવાની કાળિયાના કૂતરાની હિંમત! પોતાની ઓખાત પણ ભૂલી ગયો એ કૂત્તો-કમીનો! પરિણામે તેનો માલિક ગોળીએ દેવાઇ ગયો. પોતાના બચાવમાં એ ગોરાએ પોલીસને સુણાવી દીધું કે અમારી કૂતરી જોડે કાળિયાનો કૂતરો ભલે રંગે ભલે ધોળો હોય તો પણ તેની સાથે સંબંધ બાંધે એ અમારા માટે અસહ્ય છે.
આ ગોરીદાસની દલીલમાં વજૂદ જણાતાં ત્યાંની અદાલતે ચુકાદામાં ગોરીદાસને આબરૂ સબબ માનવ હત્યાના પ્રથમ કક્ષાના આરોપમાંથી મુક્ત કર્યો પણ હબસી પર હુમલો કરવા બદલ દંડ કર્યો, જે તેણે હસતાં હસતાં ભરી પણ દીધો. છતાં આ ચુકાદો જાણી પ્રજાને એ વાતનું આશ્ચર્ય થયું કે પેલા ગોરાને કયા મુદ્દે માફી મળી ને કયા કારણે દંડ થયો. (બોધ: તમારા શ્વાનને કોઇ કૂતરીના પ્રેમમાં પડવા દેવા અગાઉ જાણી લો કે તેનો માલિક કઇ નસલનો (ખાનદાનનો) છે.
(3)હા એ ખરું કે ખાનદાન પરિવારના તો ડોગી પણ ખાનદાન અને કીમતી હોય છે. સમાચાર જૂના છે, પણ બ્રિટનના છે. એ વખતે ડાયેના હયાત હતાં. એક દિવસ બ્રિટનના રાજકુમાર ચાર્લ્સની વહાલી કૂતરી ખોવાઇ ગઇ. કહે છે કે રાજકુમાર ચાલ્સને ડાયેના તરફ હતો એ કરતાંય લાડકી કૂત્તી યૂહ પ્રત્યે વધારે પ્રેમ હતો, કેમ કે શાહી પરિવારની આબરૂ ઓછી થાય એવી કોઇ હરકત આ ડોગીએ કરી નહોતી. ના, ચાર્લ્સ સામે જોઇને તે ક્યારેય ઘૂરકતી પણ ન હતી. માત્ર પૂંછડી પટપટાવ્યા કરતી.
બકિંગહામ પેલેસમાંથી જાહેરાત કરવામાં આવી કે આ કૂત્તીને શોધી આપનારને મોટી રકમનું ઇનામ આપવામાં આવશે. જોકે રકમ બાબત કોઇ ફોડ પાડવામાં આવ્યો નહતો. પણ ટેરિયટ જાતિની પાંચ વર્ષની પ્રિન્સની આ વહાલસોયી ડોગી યૂહ, લંડનનાં બે હરીફ અખબારો માટે પ્રતિષ્ઠાનો પ્રશ્ન બની ગઇ. (કોઇપણ નગરમાંથી બે અખબારો પ્રગટ થતાં હોય તો એ બંને વચ્ચે સાપ અને નોળિયા જેવો સંબંધ હોય છે.
છેક દોઢસો વર્ષ પહેલાં, કવિ નર્મદના સમયમાં નીકળતાં બે છાપાંઓ વચ્ચે પણ તીવ્ર હરીફાઇ હતી એવું કવિએ તેમની આત્મકથામાં લખ્યંુ છે.) ખાનદાન કુટુંબની ડોગી પોતાના છાપાની ગ્રાહક-સંખ્યા વધારી આપશે એવી શ્રદ્ધાથી આ બંને છાપાં કામે લાગી ગયાં. બ્રિટનના ‘સન’ નામના વર્તમાનપત્રે પોતાના છાપામાં જાહેરાત કરી કે પ્રિન્સની વહાલી ડોગી યૂહને શોધી આપનારને અમે પાંચસો પાઉન્ડનું ઇનામ આપીશું.
‘સન’નું હરીફ છાપું ‘ડેઇલી મેઇલ’ કંઇ ઝાલ્યું રહે?
બીજે દિવસે તેણે આ ડોગીનો પત્તો મેળવી આપનારને પૂરા એક હજાર પાઉન્ડ આપવાની જાહેરાત કરી. ‘સન’ને લાગ્યું કે મેઇલથી પાછળ રહેવાનું આપણને નહીં પોસાય, એટલે તેણે એવી જાહેરાત કરી દીધી કે યૂહ અંગેની માહિતી આપનારને વિશ્વના કોઇ પણ અખબાર દ્વારા ઇનામની જાહેર કરવામાં આવેલ રકમથી પણ મોટું ઇનામ અમે આપીશું. પછી તો ‘ડેઇલી મેઇલ’ એ વાતે માથું ખંજવાળવા લાગ્યું કે એના હરીફ છાપાથી મોટું ઇનામ આપવાની જાહેરાત કઇ ભાષામાં કરવી!
(બોધ: શબ્દો હાંફી જાય ત્યાં અટકી જવું.)
(4)એક વિદ્વાને કહ્યું છે કે જેમ જેમ હું માણસોને મળતો જાઉં છું તેમ તેમ કૂતરાંઓ તરફનો મારો આદર વધતો જાય છે. એ વિદ્વાને કેટલું બધું સાચું કહ્યું છે! આ કૂતરાં ભલે ક્યારેક હિંસક બની જતાં હશે, પણ એક કૂતરો ક્યારેય વેરભાવથી બીજા કૂતરાનું માથું કાપીને લઇ જતો નથી. કદાચ માણસ કરતાંય તેનામાં વધારે સંવેદનશીલતા જોવા મળે છે. માણસજાત એટલી બધી ઘમંડી છે કે પોતાની ભૂલ હોવા છતાં સોરી કહેવામાં પોતાનો જાણે ગરાસ લૂંટાઇ જતો હોય તેમ સોરી જેવા બે શબ્દો બોલતાં તાણ અનુભવે છે. (બાય ધ વે, સી.એમ.માંથી પી.એમ.નું પ્રમોશન મેળવ્યા પછી ન.મો.ને ‘સોરી’ બોલવાનું ફાવવા માંડ્યું છે).
જ્યારે ડોગી પોતાની ભૂલ બદલ પસ્તાવો જાહેર કરવામાં શરમ અનુભવતો નથી. એક કૂતરાએ ઘેર આવેલા મહેમાનને લોંતયું લઇ લીધું. ડોગીના માલિકે તેને ખખડાવ્યો. પોતાનો ગુનો કબૂલતો હોય એમ ડોગી નીચે બેસી ગયો ને ત્યાર પછી જેને બચકું ભરી લીધેલું એ મહેમાનના પગ પ્રેમથી ચાટવા લાગ્યો. આવા જ બીજા એક શ્વાનવિદ્ના નોંધ્યા પ્રમાણે તેમનો કૂતરો એક ખિસકોલી પર તરાપ મારવા ગયો એમાં તેનાથી બારીનો કાચ તૂટી ગયો. ઘરના એક સભ્યે તેને કહ્યું કે ડેડીને આવવા દે.
ડેડીએ ઘરમાં પ્રવેશ કર્યો ત્યારે પૂંછડી પટપટાવી તેમને આવકારવાને બદલે એ ડોગ અપરાધભાવથી નીચા મોઢે બારણા પાસે બેસી ગયો. કૂતરાં, નર અને માદા અંદર અંદર વફાદાર નથી હોતાં એ વાત સાચી છે, પણ માણસજાતને તે ઘણા જ વફાદાર હોય છે, એને સાચવનારને તે જાનના જોખમે પણ બચાવી લે છે. કિસ્સો અમદાવાદનો છે. એક રિટાયર્ડ ઇન્કમટેક્સ ઓફિસરને ત્યાં કેટલાક લૂંટારા ત્રાટક્યા. (અવળી ગંગા!) તસ્કરો તેમજ લૂંટારાઓની આલમમાં એવો એક વણલખ્યો નિયમ છે કે જે ઘરમાં કૂતરો વસતો (અને ભસતો) દેખાય એ ઘર તરફ નજર પણ ન કરવી,
પરંતુ આ લૂંટારા કદાચ એમેચ્યોર (શિખાઉ) હશે. ઇન્કમટેક્સ ઓફિસર ઘેર નહોતા. શક્ય છે કે તે કૂતરાને ખાવાના બિસ્કિટ લેવા બજારમાં ગયા હોય. ભરબપોરે પાંચેય શ્રમજીવીઓ બંગલામાં પેઠા. તેમાંના એકે ઓફિસર સામે રિવોલ્વર તાકી જે કંઇ મુદ્દામાલ હોય તે આપી દેવા હુકમ કર્યો. આ પરિવારનો પાળેલો ડોબરમેન (જોયું, ડોબરમેનમાં મેન તો આવે જ છે!) ત્યાં શાંતિથી ઊભો ઊભો લૂંટારાઓની હિલચાલ પર બારીક નજર રાખી રહ્યો હતો. પણ તે શિસ્તપાલનનો ચુસ્ત આગ્રહી હોવાને લીધે પોતાની જાત પર નહોતો ગયો. પણ આઇ.ટી. ઓફિસરની વાઇફે તેને મરાઠીમાં કંઇ કહ્યું, એટલે તેણે રિવોલ્વરધારી ડાકુ પર જીવલેણ તરાપ મારી. ધોળાં કે કાળાં નાણાંને બદલે કાળા કૂતરાના આવા અચાનક નિર્દય હુમલાથી ગભરાઇને પાંચે પાંચ લૂંટારા લક્ષ્મીનો મોહ ત્યજીને મુઠ્ઠીઓ વાળીને ભાગ્યા.
આમ દત્તાત્રેય નામધારી આ ડોબરમેને પોતાનો તેમજ માલિકનો રોટલો બચાવી લીધો.
(બોધ: પોતાના પાળેલા કૂતરાને માતૃભાષા શીખવાડવી.)
જોકે બધા કંઇ પોતાનો એક નંબરનો કે બે નંબરનો દલ્લો છુપાવવા કૂતરાં પાળતા નથી. કેટલાક લોકો તો કુદરતી પ્રેમને કારણે કૂતરાં પાળે છે. યુધિષ્ઠિરે તો જુગારમાં પોતાના પરિવારની ગરીબી સિવાય બધું જ જુગારમાં વામી દીધું હતું. તો પણ આપણે ત્યાં શ્વાનપ્રેમનું ઉત્તમ  દૃષ્ટાંત મહાભારતમાંથી મળી આવે છે. પોતાના વહાલા શ્વાનને લઇને યુધિષ્ઠિર સ્વર્ગના દરવાજે પહોંચ્યા ત્યારે દ્વારપાળે તેમને સ્વર્ગના પ્રવેશદ્વાર પર લટકતું પાટિયું બતાવ્યું: ‘મનુષ્યેતર અન્ય કોઇ પ્રાણીને સ્વર્ગમાં પ્રવેશ બંધ છે.’
યુધિષ્ઠિર જરા તપી જતાં બોલ્યા: ‘આ તે કંઇ ઇન્ડિયન એર લાઇન્સ છે તે છાસવારે નિયમો બદલી નાખો છો! યાદ રાખો, આ કોઇ સામાન્ય શ્વાન નથી, કોઇ યોગભ્રષ્ટ આત્મા છે, ગત જન્મમાં તે એક ઋષિ હતો. કોઇને કરડતો તો શું, કોઇની સામે ભસતો સુધ્ધાં નથી. તમે બેફિકર રહો...’ ‘આપનું કહેવું યથાર્થ છે, કિન્તુ આપનો શ્વાન કોઇ દેવપુત્રને કરડી જાય તો એને ઇન્જેક્શન અપાવવા તો અમારે જ પૃથ્વી પર દોડવું પડેને! ને તમારે ત્યાંની હોસ્પિટલોમાં જે જોઇએ એ ઇન્જેક્શન્સ સહેલાઇથી ક્યાં મળે છે?’ તેણે પૂછ્યું.
‘તમે નાહકની ચિંતા કરો છો બંધુ, અમારે ત્યાં તો દુર્યોધન, દુ:શાસન અને મામા શકુનિ જેવા કરડવાલાયક માણસોને તે કરડ્યો તો શું, એમની સામે જોઇ ભસ્યો પણ નથી.’ પોતાના શ્વાનના બચાવમાં તે બોલ્યા. ‘એ બધું ખરું, પણ નિયમ એટલે નિયમ.’ તે બોલ્યો. ‘તો તમારું સ્વર્ગ તમારી પાસે રાખો.’ દ્વારપાળ સામે જોઇ યુધિષ્ઠિર બોલ્યા. પણ સ્વર્ગ કરતાંય વધુ પ્રેમ પોતાના શ્વાન પર ઢોળનાર ને એના વગર સ્વર્ગસ્થ
નહીં થવા ઇચ્છનારથી પ્રભાવિત થઇ તેણે ધર્મરાજા યુધિષ્ઠિરને તેમના ડોગી સાથે સ્વર્ગવાસી બનાવી દીધા.
અને યુધિષ્ઠિરનો એ કૂત્તો હજી પણ સ્વર્ગમાં જ હોય તો સ્વર્ગમાં જવાની મારી લેશ માત્ર મરજી નથી, એને બદલે હું તો નર્કમાં જવાનું પસંદ કરીશ. યુધિષ્ઠિરનો કૂતરો કદાચ સંસ્કૃતમાં ભસે, પણ ભસે તો ખરો જ ને! મારી સામે તેણે શા માટે ભસવું જોઇએ!
(Sunday Bhaskar Gujarati News) સાથે જોડાયેલા અન્ય (Magazines Gujarati News) મેળવવા માટે અમને Facebook અને Twitter પર ફોલો કરો. વાંચતા રહો 76 લાખ+ વાચકોની મનપસંદ અને વિશ્વની નં.1 Gujarati News વેબસાઇટ divyabhaskar.co.in, જાણો સમાચારોથી વધુ. દરેક ક્ષણ અપડેટ રહેવા માટે ડાઉનલોડ કરો Gujarati News App & Divya Bhaskar epaper App.
Web Title: Idam Trutiyam by Vinod Bhatt in Sunday Bhaskar
(Read News in Gujarati from Divya Bhaskar)
Terms & Conditions – D&W contest
Local News Website in English
divyamarathi.com A Leading Marathi News Website
moneybhaskar.comMost comprehensive Business News Website
myfmindia.comRadio Division, wholly owned company of Bhaskar group
dainikbhaskargroup.comGroup Website of India’s Largest Newspaper Group
About UsInvestor|Contact Us|Advertise with Us|Terms of Use|Feedback|Sitemap|Cookie Policy
Copyright © 2017-18 DB Corp ltd., All Rights Reserved.